b'\n_START_ARTICLE_\nJadralec\n_START_SECTION_\nOpis\n_START_PARAGRAPH_\nJadralec je po obliki, barvi in velikosti podoben sorodnemu lastovi\xc4\x8darju. Preko kril meri med 55 in 70\xc2\xa0mm. Telo in krila so rumene barve s \xc4\x8drnim vzorcem, ki ga oblikujejo vzdol\xc5\xbene \xc4\x8drne \xc4\x8drte. Osnovna barva kril jadralca je bolj bledo rumena kot lastovi\xc4\x8darjeva. Samice so ve\xc4\x8dje in bolj bledih barv od samcev. Najbolj o\xc4\x8ditna razlika mad jadralcem in lastovi\xc4\x8darjem so modre lise po krilih. Jadralec ima ob zunanjem robu zadnjih kril \xc4\x8drno obrobljene modre lise, na koncu zadnjih kril pa la\xc5\xbeni o\xc4\x8desi \xc4\x8drne, modre in oran\xc5\xbene barve ter dolga repka. Gosenice jadralca so \xc4\x8dokate in imajo varovalno zeleno obarvan trup. Hranijo se predvsem z listi \xc4\x8drnega trna (Prunus spinosa), redkeje pa tudi z listi drugih rastlin iz dru\xc5\xbeine ro\xc5\xbenic (glog, jerebika). Po izvalitvi so gosenice sprva temne in imajo le dve manj\xc5\xa1i in dve ve\xc4\x8dji zeleni lisi. Kasneje postanejo zelene z dvema tankima vzdol\xc5\xbenima rumenima progama. Za seboj pu\xc5\xa1\xc4\x8dajo svileno sled. Ko se zabubijo so bube sprva zelene, med hibernacijo pa postanejo rjave._NEWLINE_Odrasli metulji so dobri letalci, ki dobro izkori\xc5\xa1\xc4\x8dajo zra\xc4\x8dne tokove in lahko precej\xc5\xa1nje razdalje prejadrajo. Pojavljajo se v razli\xc4\x8dnih \xc5\xbeivljenjskih prostorih, najbolje pa se po\xc4\x8dutijo na suhih travnikih. Najdemo jih lahko tudi v grmovnati pokrajini, ob obronkih gozdov ali na kamnitih pobo\xc4\x8djih, kjer letajo med avgustom in septembrom. V Alpah jih lahko opazimo do nadmorske vi\xc5\xa1ine 1600 metrov._NEWLINE_Jadralec je zavarovana vrsta v naslednjih dr\xc5\xbeavah: \xc4\x8ce\xc5\xa1ka, Slova\xc5\xa1ka, Nem\xc4\x8dija, Mad\xc5\xbearska, Luksemburg, Rusija ter Poljska.'